3. การประกอบธุรกิจของแต่ละสายผลิตภัณฑ์

3.1 ลักษณะผลิตภัณฑ์และปัจจัยสำคัญในการประกอบธุรกิจ

เนื่องจากบริษัทฯ มีการนำสินค้าเข้าหลากหลายแบรนด์และหลากหลายกลุ่มเป้าหมายของแต่ละสินค้า
บริษัทฯ จึงสามารถแบ่งกลุ่มสินค้าได้ดังนี้

  3.1.1 กลุ่มสินค้านำเข้าและเป็นแบรนด์ที่มีการทำตลาดจนเป็นที่รู้จัก

สินค้ากลุ่มนี้มีระดับราคาปลีกปานกลางเหมาะกับลูกค้ากลุ่ม B ซึ่งบริษัทฯ
ได้ทำการตลาดสินค้ากลุ่มนี้ไปทั่วประเทศทุกช่องทางจัดจำหน่าย โดยบริษัทฯ
ได้คัดเลือกคู่ค้าที่เหมาะสมกับแต่ละแบรนด์ในช่องทางตัวแทนจำหน่าย
เพื่อให้สินค้าถึงกลุ่มเป้าหมายของแต่ละแบรนด์
และเป็นการตอบสนองความต้องการของลูกค้าได้อย่างดีที่สุด
นอกจากนี้ในช่องทางโมเดิร์นเทรดทางบริษัทฯ มีการคัดเลือกแบรนด์
และประเภทสินค้าที่เหมาะสมแก่กลุ่มเป้าหมายของคู่ค้าแต่ละรายอย่างพิถีพิถัน
เพื่อผลลัพท์ทางการตลาดอย่างดีที่สุด
เนื่องจากเป็นช่องทางที่มีค่าใช้จ่ายแรกเข้าซึ่งต่างจากช่องทางอื่นๆ

สำหรับช่องทาง KARMARTS SHOP นั้นบริษัทฯ ได้จัดสินค้าแบรนด์ที่เหมาะสมกับแต่ละพื้นที่จำหน่าย
โดยบางแบรนด์เป็นแบรนด์ที่ทำตลาดเฉพาะสำหรับช่องทางนี้เท่านั้น
เพื่อความแตกต่างอย่างเป็นพิเศษของช่องทางนี้โดยเฉพาะ

  3.1.2 กลุ่มสินค้านำเข้าแต่มิได้มีการทำตลาดมากนัก

สินค้าในกลุ่มนี้เป็นสินค้าระดับราคาปลีกไม่แพง
สามารถตอบสนองความต้องการของลูกค้าปลีกในระดับ B ถึงระดับ C
อีกทั้งเหมาะแก่การกระจายตัวไปยังทั่วทุกภูมิภาคของประเทศ

  3.1.3 กลุ่มสินค้า OEM

สินค้าที่บริษัทฯ เป็นผู้วางแนวความคิดและรูปแบบคุณสมบัติของผลิตภัณฑ์
ซึ่งได้ร่วมกับสถาบันที่มีชื่อเสียงหลายแห่งในประเทศเกาหลี
ร่วมนำนวัตกรรมใหม่เข้ามาผสมผสานกับความต้องการของผู้บริโภคตลาดคนไทย
พร้อมกับการทดสอบคุณภาพจากห้องปฏิบัติการที่ได้มาตรฐานก่อนผลิต และนำสู่ท้องตลาด ดังนั้นบริษัทฯ
จึงเลือกที่จะสั่งผลิตสินค้าจากโรงงานชั้นนำหลายประเทศ
ขึ้นอยู่กับความเชี่ยวชาญที่แตกต่างกันของแต่ละผู้ผลิต โดยเน้นฐานการผลิตที่ประเทศเกาหลีเป็นหลัก
ซึ่งหลายรายเป็นผู้ผลิตหลักให้แก่แบรนด์ชั้นนำของประเทศเกาหลี ดังนั้นสินค้าใหม่ของบริษัทฯ
ที่เลือกทำตลาดนั้น จะวางจัดจำหน่ายในท้องตลาดในช่วงเวลาใกล้เคียงกันกับแบรนด์ดังจากเกาหลี
อย่างต่อเนื่อง

นอกจากนี้การใส่ใจด้านคุณภาพ และความทันต่อการเปลี่ยนแปลงของคู่แข่งในกลุ่มตลาดเดียวกันแล้ว
บริษัทฯยังเห็นถึงความสำคัญในการพิถีพิถันสร้างสรรค์และออกแบบบรรจุภัณฑ์อีกด้วย โดยบริษัทฯ
ให้ความสำคัญในการพัฒนานักออกแบบผลิตภัณฑ์ที่มุ่งสร้างสรรผลงานที่มีแนวคิดอย่างชัดเจนและสร้างผลงานอันแตกต่างจากท้องตลาด
อย่างไม่หยุดยั้ง
เพื่อให้รูปแบบและแนวความคิดของแต่ละรุ่นสินค้าสวยงามน่าใช้และเป็นที่ตรงตามความต้องการของผู้บริโภคอย่างแท้จริง

แบรนด์หลักในกลุ่มนี้ได้แก่ “CATHY DOLL” แบรนด์เครื่องสำอางสำหรับวัยรุ่นช่างฝัน
ต่อเติมความงามด้วยจินตนาการไม่รู้จบ ด้วยแรงบันดาลใจจากความงามอันแสนน่ารัก
และอ่อนหวานในแบบฉบับสาวเกาหลีที่ใส่ใจในเรื่องความงามตั้งแต่ศีรษะจรดปลายเท้าถ่ายทอดเรื่องราวและคุณสมบัติสินค้าผ่านทางคาแรกเตอร์ตุ๊กตาเคที่
เน้นภาพประกอบและการใช้งานที่ง่ายไม่ยุ่งยากซับซ้อน พร้อมกับความสนุกสนานในการใช้สินค้า
จุดเด่นสินค้ามุ่งเน้นในเรื่องแนวความคิดของสินค้า และการใส่ใจในรายละเอียดในแต่ละผลิตภัณฑ์
ให้สอดคล้องกับปัญหาผิวพรรณและความต้องการของวัยรุ่นโดยเฉพาะ
โดดเด่นด้วยบรรจุภัณฑ์ที่มีเอกลักษณ์จดจำง่าย เห็นแล้วสะดุดตา ในราคาที่เหมาะสม
ตัวสินค้าสามารถสื่อสารกับผู้บริโภคได้โดยไม่ต้องอธิบาย
พร้อมกับคุณภาพของสินค้าที่ใช้แล้วเห็นผลจริง ดังนั้นสินค้า
เคที่ดอลล์จึงไม่ใช่เป็นแค่เพียงเครื่องสำอางเท่านั้น
แต่ยังเป็นเครื่องบ่งบอกถึงความใส่ใจในความงามอันสมบูรณ์แบบของวัยรุ่นที่มีความน่ารักสดใส
และเสริมความมั่นใจในตนเองอย่างเต็มเปี่ยม

โดยมีกลุ่มเป้าหมายอายุระหว่าง 15-40 ปีตอบสนองลูกค้าทุกกลุ่มระดับรายได้ตั้งแต่ A ถึง C

ระดับราคาสินค้าของแบรนด์ CATHY DOLL อยู่ระดับประมาณ 200-400
บาทโดยเฉลี่ยซึ่งกลุ่มเป้าหมายหลักจะเป็นลูกค้าระดับ B ถึง C
แต่อันเนื่องมาจากมีสินค้าหลายรายการเป็นสินค้าประเภทเฉพาะเจาะจง
ดังนั้นจึงสามารถตอบสนองความต้องการของลูกค้าระดับ A ได้ ตัวอย่างของสินค้ากลุ่มนี้ เช่น
โบท้อกอายเซรั่ม แบรนด์ CATHY DOLL ซึ่งเป็นผลิตภัณฑ์ยกกระชับหางตาให้เต่งตึงก่อนการแต่งหน้า
เป็นต้น

ทั้งนี้บริษัทฯ
ได้สิทธิการใช้เครื่องหมายการค้าตามกลุ่มสินค้านำเข้าตามข้างต้นจากเจ้าของสิทธิเพื่อจัดจำหน่ายสินค้าภายในประเทศ
ส่วนสินค้า OEM นั้น บริษัทฯ
ได้จดทะเบียนเครื่องหมายการค้าสำหรับกลุ่มสินค้านี้ทั้งในประเภทและต่างประเทศด้วย

กลุ่มหมวดสินค้า

-   กลุ่มผลิตภัณฑ์บำรุงผิวหน้า ได้แก่ โฟมล้างหน้า, ครีมบำรุงผิวหน้า, ผลิตภัณฑ์กันแดด,
    เซรั่มบำรุงหน้า , แผ่นมาส์กหน้า , ผงมาส์กหน้า เป็นต้น

-   กลุ่มผลิตภัณฑ์บำรุงผิวกาย ได้แก่ สบู่เหลวอาบน้ำ, ผลิตภัณฑ์กันแดด, เซรั่มบำรุงผิวกาย,
    ผงมาส์กกาย , โลชั่นบำรุงผิวกาย เป็นต้น

-   กลุ่มผลิตภัณฑ์เครื่องสำอาง ได้แก่ แป้งทาหน้า, ลิปสติก, บรัชออน, บีบีหน้า,
    ผลิตภัณฑ์รองพื้น, มาสคาร่า, อายไลน์เนอร์ เป็นต้น

-   กลุ่มผลิตภัณฑ์เกี่ยวกับมือและเล็บ ได้แก่ ผลิตภัณฑ์ทาเล็บ, แผ่นทำความสำอาดเล็บ,
    สติ๊กเกอร์ติดเล็บ ผลิตภัณฑ์บำรุงมือและเล็บ เป็นต้น

-   กลุ่มผลิตภัณฑ์ดูแลเส้นผม ได้แก่ แชมพู, ครีมนวด, ทรีทเม้นท์, ผลิตภัณฑ์เปลี่ยนสีผม ,
    ผลิตภัณฑ์บำรุงผม เป็นต้น

-   กลุ่มผลิตภัณฑ์ดูแลจุดซ้อนเร้น ได้แก่ ครีมปรับสีผิวเฉพาะจุดซ้อนเร้น,
    เกลือสครับบริเวณร่องหนีบ, ผลิตภัณฑ์ทำความสะอาดจุดซ้อนเร้น เป็นต้น

-   กลุ่มผลิตภัณฑ์อุปกรณ์เกี่ยวกับความงาม ได้แก่ อุปกรณ์นวดหน้า, กาวติดขนตา, ที่ดัดขนตา
    อุปกรณ์ชุดแปรงแต่งหน้า เป็นต้น

-   กลุ่มผลิตภัณฑ์อาหารเสริมและขนม ได้แก่ อาหารเสริมสำหรับกระชับสัดส่วน,
    อาหารเสริมเกี่ยวกับความขาว , ช็อกโกแลค เป็นต้น

-   กลุ่มสินค้าอุปโภค ได้แก่ ยากันยุง, ผงซักฟอก, น้ำยาล้างจาน เป็นต้น

3.2 การตลาดและภาวะการแข่งขัน

ในปี 2555 นี้บริษัทฯ ได้มุ่งเน้นทำการตลาดสำหรับสินค้านำเข้าประเภทเครื่องสำอาง,
อุปกรณ์เสริมความงามและสินค้าใช้ประจำวัน มากขึ้นตามปรากฏในงบการเงินปี 2555 ของบริษัท
โดยบริษัทฯ ยังคงขยายช่องทางการจัดจำหน่ายและขยายประเภทสินค้าอย่างต่อเนื่อง
เนื่องจากมูลค่าตลาดเครื่องสำอางต่อปีของประเทศมีอัตราเพิ่มขึ้นทุกปี

  กลยุทธ์การแข่งขัน

ในปัจจุบันการแข่งขันในตลาดเครื่องสำอางมีมากขึ้นอย่างต่อเนื่อง
ตามมูลค่าตลาดรวมเครื่องสำอางที่เพิ่มขึ้น อีกทั้งจำนวนของแบรนด์ใหม่ในตลาดเกิดขึ้นจำนวนมาก
โดยกลุ่มเครื่องสำอางแบ่งได้เป็นสองประเภทหลัก ได้แก่ กลุ่ม ผลิตภัณฑ์บำรุงผิวหน้าและผิวกาย
(Skincare) และ กลุ่มเครื่องสำอางประเภทตกแต่งใบหน้า (Make Up)
ดังที่จะเห็นได้จากการโฆษณาตามสื่อต่างๆไม่ว่าจะเป็นโทรทัศน์, นิตยสาร, วิทยุ, ป้ายโฆษณา
เป็นต้น โดยส่วนมากจะเป็นการโฆษณาแบรนด์ชั้นนำที่มีงบการโฆษณาอย่างมหาศาล
นอกจากนี้ยังมีแบรนด์น้องใหม่ที่เกิดจำนวนมาก

อย่างไรก็ตามสำหรับสินค้าที่ผ่านการนำเข้าโดย KARMARTS มีจุดเด่นและเอกลัษณ์ของผลิตภัณฑ์
ที่เป็นปัจจัยหลักทำให้บริษัทฯ มีการเติบโตอย่างต่อเนื่อง โดยแบ่งเป็นสองมุมมอง ดังนี้

1.  มุมมองลูกค้าประเภทร้านค้า

    1.  KARMARTS สามารถตอบสนองร้านค้าในการเลือกซื้อสินค้าไปจำหน่ายได้อย่างครบวงจร
        เรียกได้ว่าเป็น one stop service ของเหล่าร้านค้าทั้งร้านค้าส่งและร้านค้าปลีก

    2.  KARMARTS
        มีผลตอบแทนและสิทธิประโยชน์ให้แก่ร้านค้าที่จูงใจลูกค้าประเภทร้านค้ามากกว่าแบรนด์คู่แข่งอื่นๆ

    3.  KARMARTS
        ติดตามกระแสความนิยมของตลาดและสรรหาสินค้าที่สามารถตอบสนองต้องการของผู้บริโภคได้รวดเร็ว

    4.  KARMARTS มีการนำเข้าสินค้าอย่างถูกต้องตามขั้นตอนของหน่วยงานราชการต่างๆ
        ทำให้ลูกค้าประเภทร้านค้ามีความสะดวกและมั่นใจในการซื้อสินค้าไปจำหน่าย

    5.  KARMARTS มีการออกสินค้าใหม่อย่างสม่ำเสมอ อย่างไรก็ตามสินค้าเดิมที่ติดตลาดแล้ว
        บริษัทก็ยังคงดำเนินการจำหน่ายอยู่อย่างต่อเนื่อง
        ทำให้ลูกค้าประเภทร้านค้ามีสินค้าใหม่เพื่อสร้างรายได้อย่างต่อเนื่อง

2.  มุมมองผู้บริโภค

    1.  KARMARTS
        นำเสนอสินค้าที่สามารถตอบโจทย์ความต้องการอันแท้จริงของผู้บริโภคได้อย่างตรงจุด

    2.  KARMARTS สรรหาสินค้าที่มีคุณภาพและมีรูปแบบผลิตภัณฑ์ที่ถูกใจผู้บริโภค
        อีกทั้งยังสื่อสารคุณสมบัติของสินค้าให้อย่างตรงไปตรงมาทำให้ผู้บริโภคเข้าใจสินค้าง่าย

    3.  สินค้า KARMARTS สามารถพิสูจน์คุณภาพได้ในระยะเวลาอันสั้น

อย่างไรก็ตาม KARMARTS
มิได้เป็นเพียงผู้นำเข้าแบรนด์สินค้าที่มีการทำตลาดอยู่แล้วในต่างประเทศเท่านั้นแต่บริษัทฯ
ยังมีเฮ้าส์แบรนด์ เช่น CATHY CHOO, CATHY DOLL เป็นต้นอีกด้วย
ทั้งนี้เพื่อเป็นรักษาเสถียรภาพและความมั่นคงทางการทำธุรกิจในระยะยาว
อีกทั้งยังสามารถได้ประโชยน์จากมูลค่าทางการค้าในชื่อแบรนด์ต่างๆ อีกด้วย

นอกจากนี้บริษัทฯ ยังได้มีทีมพัฒนาผลิตภัณฑ์ของบริษัทฯ
ที่ทำงานร่วมกันกับคู่ค้าที่เป็นพันธมิตรในประเทศเกาหลี เพื่อทำการพัฒนาสินค้าใหม่ๆ
ให้ก้าวทันนวัตกรรมของโลกอีกด้วย

ในสภาวะปัจจุบันราคาสินค้าเป็นปัจจัยสำคัญลำดับต้นๆ ของการตัดสินใจเลือกซื้อสินค้า ดังนั้นบริษัทฯ
จึงเน้นการทำโครงสร้างราคาสินค้าให้เหมาะกับกำลังซื้อของผู้บริโภคส่วนมาก
โดยมุ่งหมายให้ผู้บริโภคมีโอกาสบริโภคสินค้านำเข้าได้ในราคาที่ตัดสินใจซื้อง่าย ซึ่งบริษัทฯ
พยายามเปลี่ยนทัศนคติและความเข้าใจของผู้บริโภคส่วนมากที่เข้าใจว่าสินค้านำเข้ามีราคาสูงอีกด้วย

สำหรับกลยุทธ์ในการจัดส่งสินค้านั้น บริษัทฯ มีการลงทุนรถตู้และรถหกล้อ
เพื่อทำการจัดส่งสินค้าเองทั่วประเทศ เพื่อตอบสนองความต้องการของลูกค้าประเภทร้านค้า
ทั้งนี้บริษัทฯ จะเน้นที่รถตู้เป็นหลักเนื่องจากสินค้าของบริษัทฯ
ส่วนมากเป็นสินค้าที่ต้องควบคุมอุณหภูมิไม่ให้ร้อนจัด
เพื่อเป็นการรักษาคุณภาพสินค้าจนกว่าจะถึงร้านค้าซึ่งได้รับความพึงพอใจจากร้านค้าเป็นอย่างมาก

ช่องทางการจัดจำหน่ายสินค้าผ่าน 4 ช่องทาง

1.  ช่องทางร้านค้าตัวแทนจำหน่าย (Traditional Trade)

เป็นกลุ่มร้านค้าทั้งระดับค้าปลีกและระดับค้าส่งทั่วประเทศซึ่ง มีผู้แทนของบริษัทฯ
ให้บริการร้านค้าโดยแบ่งได้ดังนี้

  ประเภทค้าปลีก

-   ตัวแทนจำหน่ายกลุ่มค้าเครื่องสำอาง

-   ตัวแทนจำหน่ายกลุ่มร้านขายยา

-   ตัวแทนจำหน่ายกลุ่มซุปเปอร์มาร์เก็ตและมินิมาร์ทท้องถิ่น

  ประเภทค้าส่ง

-   ตัวแทนจำหน่ายกลุ่มสินค้าเครื่องสำอางรายใหญ่

-   ตัวแทนจำหน่ายกลุ่มสินค้าอุปโภคและบริโภค(รวมถึงเครื่องสำอาง)

ปัจจุบันบริษัทฯ มีลูกค้าในช่องทางร้านค้าตัวแทนจำหน่าย 252 รายทั่วประเทศ
และนอกเหนือจากนี้ยังมีกลุ่มร้านค้ารายย่อยที่สั่งซื้อสินค้าโดยตรงจากบริษัทฯ อีกกว่า 500
รายทั่วประเทศ

2.  ช่องทางคาร์มาร์ทช้อป (KARMARTS Shop)

เป็นการจำหน่ายผ่านช่องทางที่มีเครื่องหมายบริการ “ KARMARTS”
โดยมีแนวความคิดเป็นห้องแต่งตัวของสาวผู้ที่ชื่นชอบการดูแลผิวพรรณ
และการแต่งหน้าแต่งตัวในสไตส์เกาหลี
ซึ่งรูปแบบการตกแต่งจะมีโทนสีเป็นชมพูช้อกกิ้งพิงค์เพื่อให้ร้านค้าเป็นที่โดดเด่นและจดจำได้ง่ายของผู้บริโภค
โดยสินค้าภายในร้านค้าจะประกอบไปด้วยแบรนด์ต่างๆ จากหลากหลายประเทศ
ซึ่งจะเน้นเป็นประเทศแถบเอเชีย มีสินค้าให้เลือกมากกว่า 1000 รายการ
ครอบคลุมทุกหมวดสินค้าที่เกี่ยวกับความงาม ทั้งนี้ขึ้นอยู่กับขนาดของแต่ละสาขา

การกำหนดราคาขายปลีกนั้นบริษัทฯ จะมีการกำหนดราคาที่เหมาะสมกับตลาดผ่านระบบ POS
ที่ส่งข้อมูลราคาและโปรโมชั่นจากสำนักงานใหญ่ไปยังหน้าสาขา
พร้อมกันนี้ได้มีการจัดโปรโมชั่นของแต่ละรอบและทำโปรโมชั่นร่วมกับพันธมิตรต่างๆ อย่างต่อเนื่อง

ระบบสมาชิกของแต่ละสาขาจะถูกป้อนข้อมูลจากหน้าสาขาเพื่อทำการส่งข้อมูลดังกล่าวมายังสำนักงานใหญ่ก่อนถูกรวมส่งกระจายไปยังหน้าสาขาต่างๆ
ซึ่งลูกค้าสมาชิกสาขาใช้สิทธิประโยชน์ได้ทุกสาขา
ทั้งนี้เครื่องคอมพิวเตอร์,อุปกรณ์ต่างๆที่ใช้ในการขายหน้าร้านรวมถึงระบบ POS นั้นบริษัทฯ
เป็นผู้สนับสนุนสาขาต่างๆ

ในส่วนของลักษณะการดำเนินการซื้อขายระหว่างบริษัทฯ และผู้ประกอบการสาขานั้นเป็นในรูปแบบ
แฟรนส์ไชน์ทั้งสิ้น ซึ่งผู้ประกอบการต้องปฎิบัติตามระเบียบที่บริษัทฯ ได้กำหนดไว้ในสัญญา

สาขา ณ สิ้นปี 2555 นั้นมีจำนวน 80 สาขา ซึ่งแบ่งตามภูมิภาคดังนี้

  ----------------------------------- -----------------------------------
  ภาค                                 จำนวนสาขา

  กรุงเทพและปริมณฑล                     41

  ต่างจังหวัด                            39

  รวมทั้งสิ้น                             80
  ----------------------------------- -----------------------------------

3.  ช่องทางโมเดิร์นเทรด ( Modern Trade )

เป็นช่องทางที่บริษัทฯ ได้เริ่มอย่างเต็มรูปแบบในปี 2555 นี้
ซึ่งได้วางแนวทางการขยายจุดจัดจำหน่ายให้ทั่วทั้งประเทศ
เพื่อให้คลอบคลุมและเพิ่มโอกาสทางธุรกิจในพื้นที่ที่ช่องทางอื่นยังเข้าไม่ถึง
อีกทั้งสามารถตอบสนองความต้องการได้อย่างเต็มที่มากขึ้น โดยแบ่งได้ดังนี้

  ประเภท Hypermarket ได้แก่ Big C, Lotus เป็นต้น

  ประเภท Supermarket ได้แก่ Home Fresh Mart, Gourmet Market เป็นต้น

  ประเภท Minimart ได้แก่ 108 shop, 7-eleven เป็นต้น

  ประเภท Cosmetic Chain Store ได้แก่ Watson เป็นต้น

  ประเภท Catalog ไดแก่ Friday Catalog, 7 catalog เป็นต้น

  ประเภท Online ได้แก่ Lazada เป็นต้น

4.  ช่องทางส่งออก (Export)

ปัจจุบันทางบริษัทฯ ได้เริ่มมีการขยายช่องทางการจัดจำหน่ายไปยังต่างประเทศ ได้แก่ ลาว,
เขมร, พม่า, สิงคโปร์ เป็นต้น โดยจะเป็นการเปิดตลาดแบบค่อยเป็นค่อยไป
และเน้นจำหน่ายสินค้าในกลยุทธ์ที่แตกต่างกันในแต่ละประเทศ

นอกจากนี้ในประเทศพม่า และเขมรนั้นยังมีการเปิดจำหน่ายสินค้าในรูปแบบ KARMARTS SHOP
อีกด้วย เพื่อตอบรับกับความต้องการสินค้าของกลุ่มลูกค้าในแต่ละประเทศอย่างครบครันทุกกลุ่มสินค้า

รูปแแบบการโฆษณา

เนื่องจากสภาพเศรษฐกิจในปัจจุบัน
การสื่อสารกับผู้บริโภคนับเป็นปัจจัยหนึ่งที่ทำให้เกิดการสร้างฐานลูกค้าใหม่
การรับรู้แบรนด์และการสร้างประสบการณ์ของการใช้ผลิตภัณฑ์ จัดเป็นสิ่งที่สำคัญเป็นอย่างยิ่ง บริษัท
คาร์มาร์ท จำกัด(มหาชน) ผู้นำเข้าผลิตภัณฑ์เครื่องสำอางจากหลากหลายประเทศทั่วโลก
ได้ตระหนักถึงคุณประโยชน์ในการใช้เครื่องมือในการสื่อสารการตลาดเพื่อให้เข้าถึงกลุ่มผู้บริโภคหลักของบริษัทฯ
อย่างมีประสิทธิภาพ

ดังนั้น ในปี 2555 ที่ผ่านมา บริษัทฯ ได้มีการใช้สื่อต่างๆ ทั้งสื่อออฟไลน์และสื่อออนไลน์
อีกทั้งยังได้มีการจัดกิจกรรมส่งเสริมการขายอย่างต่อเนื่อง เพื่อกระตุ้นการรับรู้และยอดซื้อของลูกค้า
ดังนี้

สื่อออฟไลน์

สื่อสิ่งพิมพ์ก็ยังเป็นสื่อที่สำคัญในการ ที่ผู้บริโภครู้จักกันอย่างกว้างขวาง
เน้นสื่อสารกับกลุ่มลูกค้าเป้าหมายหลัก

  1. นิตยสาร

  1.1. นิตยสารวัยรุ่น

  1.2 นิตยสารแฟชั่น

  1.3 นิตยสารบันเทิง

  1.4 นิตยสารเพื่อการบันเทิง

2. หนังสือพิมพ์ เช่น หนังสือพิมพ์ไทยรัฐ

3. วิทยุ เช่น Cool FM , Like FM , ลูกทุ่งไทยแลนด์

[][][]

สื่อสิ่งพิมพ์ ณ จุดขาย ( Magalogue ) สำหรับลูกค้า Karmarts ( 3 เดือน / เล่ม )

[][][]

สื่อประชาสัมพันธ์ ณ จุดขายและสื่อเคลื่อนที่

-   ใบปลิว / Sale Talk / Standee / Counter Card / Bus Rap

[]

สื่อออนไลน์ (สื่อSocial Media)

เป็นช่องทางการสื่อสารที่บริษัทฯ ใช้ เพราะช่วยประหยัดงบประมาณและเข้าถึงคนหมู่มากได้ง่าย
อีกทั้งยังนับเป็นเทรนด์ที่มีอิทธิพลต่อการรับรู้ในยุคนี้รายละเอียดดังนี้

1. Facebook และ Instargram

เครือข่ายสังคมออนไลน์อย่างเฟซบุ๊ค และ
อินสตาแกรมเป็นเครื่องมือสำคัญในการขยายฐานลูกค้าใหม่ ๆ
ที่ยังไม่รู้จักแบรนด์หรือไม่เคยใช้ผลิตภัณฑ์นี้มาก่อน งานนี้ไม่เพียงแต่กลุ่มวัยรุ่นเท่านั้น
แต่ยังรวมถึงกลุ่มวัยทำงานหรือผู้ใหญ่ที่ชอบเรียนรู้เทคโนโลยีใหม่ๆ
สำหรับกลยุทธ์เรียกแฟนคลับในเฟซบุ๊กของคาร์มาร์ท

- กิจกรรมการแต่งหน้าในสไตล์ที่เป็นคุณในวันพิเศษ เช่นวันฮาโลวีน

- กิจกรรมสำหรับวันพิเศษ เช่น กิจกรรม Romantic Exclusive Dinner

ตั้งเป้าเพิ่มฐานเมมเบอร์จากสื่อใหม่นี้มากกว่า 40 % จากจำนวนเมมเบอร์ที่แอ็กทีฟอยู่เกือบ
60,000 ราย

2. Website (www.karmarts.co.th) เป็นเวปไซด์สำหรับประชาสัมพันธ์
และโฆษณาของบริษัทฯ นอกจากนี้ยังจัดทำ Banner แนะนำเครื่องสำอางผ่าน www.pantip.com
และ www.jeban.com

3. Youtube จัดทำเป็นลักษณะนำ Beauty Blogger หรือ Pretty
ที่มีชื่อเสียงมาเป็นผู้แนะนำสินค้า

(Review) ผ่าน Youtube

ด้านการสื่อสารการตลาดผ่านกิจกรรมนับถือว่าเป็นอีกกลยุทธ์หนึ่งที่สามารถกระตุ้นยอดขายได้อย่างต่อเนื่อง
เพราะเป็นสื่อที่สร้างการรับรู้ในตัวผลิตภัณฑ์และบริการ
ออกมายังกลุ่มเป้าหมายให้รับรู้และจดจำผ่านสัมผัสทั้ง 5 คือ รูป รส กลิ่น เสียง และสัมผัส บริษัทฯ
ได้ทำการตลาดเชิงกิจกรรมแบบ Intergrated Marketing Communication
หรือการใช้การโฆษณาร่วมกับการทำการตลาดแบบถึงตัวของลูกค้า ทำให้สินค้าของบริษัทฯ
เข้าถึงกลุ่มผู้บริโภคได้มากยิ่งขึ้น

1.  กิจกรรมสำหรับสมาชิก Karmarts Member Club “ทำบุญบิวตี้ สวยชาตินี้และต่อถึงชาติหน้า
    ไหว้พระอิ่มบุญ 9 วัด”

[][]

[][]

[][]

2.  กิจกรรม คอนเสิร์ต Karmart Present 2 pm Hands Up Asia Tour in Bangkok
    2012

3.  กิจกรรม TVXQ FAN MEET

4.  กิจกรรมส่งเสริมการขายต่าง ๆ เพื่อกระตุ้นยอดขาย

[][][]

[][]

5.กิจกรรมเพื่อรับผิดชอบต่อสังคม Corporate Social Responsibility

5.1 กิจกรรมช่วยภัยน้ำท่วม

5.2 กิจกรรมมอบผลิตภัณฑ์เสริมอาหารให้กับองค์กรและสถาบันการศึกษาต่าง ๆ

[][][]

แผนสื่อโฆษณาในอนาคต

1.จัดทำป้ายโฆษณาในห้างสรรพสินค้า.

2.Cable TV

3.Out Door Media

- รถเมล์ BTS MRT และ Bill Board

4.การจ้าง Presenter ดารา และนักร้อง เกาหลี เพื่อสร้าง Brand Awareness

5.มีกิจกรรมส่งเสริมการขายหลากหลายรูปแบบ

6.การมอบ Free Sampling กับลูกค้า เพื่อสร้าง Brand Experience

สภาพการแข่งขันภายในอุตสาหกรรม 

ถึงแม้ว่าอุตสาหกรรมการผลิตเครื่องสำอางในประเทศไทยจะมีเป็นจำนวนมาก
แต่ด้วยอุปสงค์ที่เพิ่มขึ้น
ประกอบกับกระแสสินค้ากลุ่มเครื่องสำอางและเครื่องประทินผิวนำเข้าที่เป็นที่ต้องการของตลาดอย่างไม่หยุดยั้ง
และในยุคสมัยนี้
สินค้ากลุ่มเครื่องสำอางและเครื่องประทินผิวดูเหมือนเป็นสิ่งจำเป็นไม่เพียงแต่ผู้หญิงเท่านั้นแต่ผู้ชายก็หันมาให้ความสนใจกับผลิตภัณฑ์ดังกล่าวอีกด้วย
จึงทำให้สินค้าที่ทางบริษัทฯนำเข้าเป็นสินค้าที่ตรงความต้องการของตลาด

นอกจากนี้บริษัทฯ ยังเน้นการเป็นผู้นำเข้าแทนการผลิตสินค้าเอง
ดังนั้นความเสี่ยงในการลงทุนทำโรงงานผลิตจึงไม่มี นับได้ว่าบริษัทฯ
สามารถมีความคล่องตัวที่จะสรรหาสินค้าที่ดีมีคุณภาพพร้อมกับใช้นวัตกรรมใหม่ๆ จาก Supplier
จากต่างประเทศได้อย่างเต็มที่

3.3 การจัดหาผลิตภัณฑ์

เนื่องจากบริษัทฯ มีการนำเข้าสินค้าที่หลากหลายแบรนด์
โดยคัดเลือกจากมาตรฐานของโรงงานผู้ผลิต, ความทันสมัยของนวัตกรรมของแต่ละผู้ผลิต ,
การตรงต่อเวลาของการส่งสินค้า ซึ่งแต่ละผู้ผลิตมีความชำนาญของแต่ละกลุ่มสินค้าที่แตกต่างกัน
โดยส่วนมากบริษัทฯ จะอ้างอิงจากแบรนด์ดังที่ผู้ผลิตนั้นได้ผลิตสินค้าให้ นอกจากนี้ บริษัทฯ
ยังให้ความสำคัญกับการเยี่ยมชมโรงงาน เพื่อให้มั่นใจอย่างแท้จริงในการสั่งผลิตสินค้าอีกด้วย
ที่สำคัญคือการคัดเลือกจากราคาต้นทุนที่สามารถทำโครงสร้างราคาที่เหมาะแก่ตลาดและกลุ่มเป้าหมายในประเทศไทยได้
โดยการวิเคราะห์ราคาวัตถุดิบแต่ละส่วนที่ใช้ผลิตสินค้านั้นๆ และค่าใช้จ่ายอื่นๆ ที่เกี่ยวข้องด้วย

  สัดส่วนการสั่งซื้อสินค้าอุปโภค

  บริษัทฯ จะสั่งซื้อผลิตภัณฑ์สำเร็จรูปจากบริษัทผู้จำหน่ายภายในประเทศประมาณ 1-2
  รายและจากต่างประเทศประมาณ 3-4 ราย

ในปี 2555 บริษัทฯ มีสัดส่วนมูลค่าในการสั่งซื้อผลิตภัณฑ์สำเร็จรูปภายใน และภายนอกประเทศ
เท่ากับ 5 : 95

ผลกระทบต่อสิ่งแวดล้อม

- ไม่มี –

3.4 งานที่ยังไม่ได้ส่งมอบ

-ไม่มี-